Info til hytteeierne

Eiendomsskatt Hole kommune

Som de fleste vel har fått med seg har Hole kommune fra i år besluttet å innføre eiendomsskatt, også for hytter for å hjelpe kommunen ut av Robek.

Når det gjelder bolighus skal formuesverdien (ligningsverdien) danne grunnlaget for eiendomsskatten, men for hytter skal disse takseres, da kommunen mener hytter ofte ikke har noen ligningsverdi. Dette mener styret i Storøen velforening er feil og har sendt et brev til kommunen med sine betraktninger (se vedlegg).

Takseringen skal foregå ved at man først ser på områder som kan ha forskjellig eiendomsverdi, deretter benytte en sjablongtakst som samsvarer med skatteetaten verdi. Verdien er et anslag på boligens markedsverdi, beregnet ut fra boligens areal, byggeår, boligtype, beliggenhet og opplysninger om omsatte boliger i kommunen. Boligverdien skal så reduseres med 0,8 i 2016 og skattesatsen er for 2016 2 promille, med et bunnfradrag for hver godkjente boenhet på kr. 400.000,-.

Takseringen skal starte umiddelbart og må være ferdig før 1. juli for at eiendomsskatt kan beregnes for i år. For skatteåret 2016 vil det bli fakturert full eiendomsskatt fordelt på to avdrag i andre halvår.
Senere vil det faktureres tre terminer pr. år.
Takseringspersonell vil ha på seg gule refleksvester eller jakker og vil kunne fremvise identitetskort.
Det vil normalt bli kun utvendig befaring.

For Storøen velforening
Terje Marka (fungerende formann)